
	Kompetansemål: 
	Reflektere over eigen ressursbruk og ressursbruken i Noreg i eit globalt og berekraftig perspektiv (GEO01-02).

Utforske og presentere geografiske forhold og prosessar ved å bruke ulike kjelder, inkludert kart (GEO01-02). 

Samanlikne korleis politiske, geografiske og historiske forhold påverkar levekår, busetjingsmønster og demografi i forskjellige delar av verda i dag (SAF01‑04).



 
Introduksjon: Dagens byplanlegging og tettstedsutvikling har et økende fokus på tilrettelegging og tilgang til «grønnstruktur» og rekreasjons/friluftsområder. Dette innebærer blant annet, parker, grønne lunger, elvepromenader, lekeområder, gravplasser, grønne korridorer m.m.  
Studier har vist at opphold i naturlige omgivelser kan gjøre deg mer avslappet, i tillegg til å fungere som sosiale arenaer og møteplasser og aktiviteter. Verdens Helseorganisasjon (WHO) anbefaler at alle som bor i en by eller tettsted burde ha en park innen 300 meter fra der de bor. I Norge har regjeringen satt en tilsvarende anbefaling på 200 meter i tette bebyggelser (det vil si byer og tettsteder).

I denne oppgaven skal elevene undersøke om innbyggere i Oslo har tilgang på slike områder i henhold til regjeringens anbefaling på 200 meter. 


Fremgangsmåte

Del 1: Finn frem i kartet.
Gå inn i Levende Atlas (hint: trykk på lenken i tabellen). Trykk på «Åpne kart» og finn fram til kartet som heter «Rekreasjonsområder i Oslo». Velg dette kartet. Du vil se Oslos kommunegrense med tilhørende rekreasjonsområder innenfor denne grensen. Oslos kommunegrense er benyttet for å definere interesseområdet for denne oppgaven.
Du kan gå inn i «Kartlag» for å aktivere og deaktivere laget «Oslo kommunegrense» og «Kartlagte rekreasjonsområder» for å se hva som skjer (hint: trykk på øyeikonet for å se kartlaget). 


Del 2: Kartlegge Oslos friluftsområder. 
Områdene i grønt er alle rekreative områder som vi er interesserte i. Rekreasjonsområder som inngår i denne definisjonen er: parker, lommeparker, grønne lunger, hundremeterskoger, grøntområder, elvepromenader, parsellhager, urban dyrking, nærrekreasjonsområder, lekeområder, aktivitetsområder, løkker, gravplasser, gressletter og grønne korridorer. Områdene er valgt ut basert på definisjonen til “Byrom - en idéhåndbok” (se lenke nederst i dokumentet).

Oppgave 1: Velg deg ut 4 grønne felt i Oslo som du vil undersøke nærmere. Trykk på disse grønne feltene i kartet. Hva ser du? 
Finn ut og noter områdenes navn, hva slags type rekreasjonsområde er de registrert som? Hvor ligger de? Er det lett å komme seg dit? Bor det mange folk i nærheten her? 
Svar: Elevene vil naturligvis finne ut forskjellig informasjon om feltene, avhengig av hvilke felt de velger seg. Det viktige er at de forstår og benytter seg av attributtene i tabellene som dukker opp når de trykker på feltene. Mange kartlag er bygd opp med tabeller som inneholder informasjon om nøyaktig plassering, men også masse annen informasjon. 


Del 3: Bufferanalyse. 
Nå skal vi undersøke Oslos overordnede tilgjengelighet til slike områder. For å gjøre dette benytter vi en bufferanalyse. Denne analysen lager en buffersone på 200 meter fra alle rekreasjonsområdene.  Dette tilsvarer 200 meters luftavstand fra et av de grønne feltene. Se i «Kartlag» igjen, og aktiver laget som heter «Bufferanalyse, 200 meter». Du vil se bufferne dukke opp i kartet. 

Oppgave 3: Syns du Oslo har en overordnet god tilgang til rekrasjonsområder? Hvorfor/hvorfor ikke?
Velg deg ut 2 områder i kartet som ikke er innenfor buffersonen. Zoom inn på disse. Hva ser du? Kan du tenke deg noen grunner til hvorfor disse ikke har tilgang til rekreasjonsområder innenfor 200 meter? Søk gjerne opp informasjon om disse stedene på nettet og se om du kan komme på en god forklaring.
Hint: Tenk gjerne over områdenes karakteristikker – bor det mange folk her? Er det gitte området hovedsakelig et industriområde? 
Svar: Her har elevene mulighet til å tenke selvstendig. Ved første øyekast kan det se ut som at rekreasjonsområdene er relativ jevnt fordelt, men slik som de bør ha fått med seg i oppgave 2, så er ikke alle arealer like i karakter. Dette kan også være en mulighet for offentlig diskusjon i klasserommet, der elevene får dele sine observasjoner og refleksjoner med hverandre. Elevene vil trolig zoome inn på mange forskjellige områder utenfor buffersonen. Eksempelvis kan det forklares at Alnabru ikke har mye friluftsområder, grunnet at dette er et industriområde med mye fabrikker og infrastruktur, hvor det bor færre mennesker. 
Oppgave 4: Hva vil det si å være innenfor buffersonen? Kan den reelle avstanden til friluftsområdene være annerledes enn den vi ser i kartet? Hvorfor/hvorfor ikke? 
Svar: Et område innenfor buffersonen har en luftavstand til et friluftsområde innen 200 meter. «Den reelle avstanden» hinter til forskjellen mellom luftavstand og faktisk gangavstand. Siden man sannsynligvis ikke har et fullstendig åpent landskap mellom seg selv og friluftsområdet i byen, kan man regne med at den reelle avstanden å gå overgår 200 meter. Dette er en åpenbar begrensning ved bufferanalysen i dette tilfellet. Vi forholder oss likevel til luftavstand i denne oppgaven. 


Kilder
m100.pdf (miljodirektoratet.no)
Bor du 300 meter fra en park? - Norsk Friluftsliv
Byrom – en idehåndbok (regjeringen.no)


For mer info om hvordan du kan bruke Levende Atlas, finn mer informasjon her: Levende Atlas - et skoleverktøy fra Geodata (arcgis.com)


